Ελπίδες Ομπάμα ότι μπορεί να επιτευχθεί συμφωνία με τους Ρεπουμπλικανούς
και νέα υποχώρηση του χρηματιστηρίου λόγω ανησυχιών για δημοσιονομικό αδιέξοδο
Ο Πρόεδρος Ομπάμα επιστρέφει εσπευσμένα στην Ουάσιγκτον απ’ τις διακοπές του στην Χαβάη, με στόχο να επιτύχει συμφωνία μείωσης του δημοσιονομικού ελλείμματος με τους Ρεπουμπλικανούς του Κογκρέσου, πριν το τέλος του χρόνου. Αν δεν επιτευχθεί μια τέτοια συμφωνία, αυτόματες περικοπές δαπανών και αυξήσεις φόρων θα τεθούν σε εφαρμογή την Πρωτοχρονιά. Πολλοί αναλυτές πιστεύουν ότι κάτι τέτοιο, που έχει χαρακτηριστεί ως «δημοσιονομικός γκρεμός», θα σπρώξει την οικονομία και πάλι σε ύφεση. Ο κ. Ομπάμα εξέφρασε την ελπίδα ότι μπορεί να επιτευχθεί συμφωνία, αλλά πρόσθεσε ότι η αύξηση των φόρων των πλουσιότερων αμερικανών θα πρέπει να συμπεριληφθεί σε μια τέτοια συμφωνία. Από τη πλευρά του, ο Πρόεδρος της Βουλής των Αντιπροσώπων, Τζον Μπέινερ, δήλωσε ότι οι γραμμές επικοινωνίας μεταξύ των δύο πλευρών παραμένουν ανοιχτές, ενώ τόνισε ότι οι κρατικές δαπάνες αποτελούν το βασικό πρόβλημα. Ο κ. Μπέινερ και οι Ρεπουμπλικανοί δεν θέλουν την αύξηση των φόρων για κανέναν αμερικανό. Στο μεταξύ, το πολιτικό αδιέξοδο που έχει προκύψει στην Ουάσιγκτον όσον αφορά τις περικοπές δαπανών και αυξήσεις φόρων που πρέπει να συμφωνηθούν, έχει προκαλέσει ανησυχία στους επενδυτές με αποτέλεσμα το χρηματιστήριο της Νέας Υόρκης να σημειώσει πτώση, την Τετάρτη, για τρίτη συνεχόμενη συνεδρίαση. Οι βασικοί χρηματιστηριακοί δείκτες υποχώρησαν κατά 0,7% στις απογευματινές συναλλαγές. Ο Ντον Κετλ, πρύτανης στη σχολή Δημόσιας Διοίκησης, στο πανεπιστήμιο του Μέρυλαντ, ανέφερε ότι αν δεν σημειωθεί τουλάχιστον πρόοδος στις συνομιλίες, οι αγορές θα μπορούσαν να σημειώσουν κάθετη πτώση. Οι επενδυτές ανησυχούν για το γεγονός ότι υπάρχουν πολύ λίγα σημάδια προόδου στις διαβουλεύσεις. Την Τετάρτη ο Πρόεδρος Ομπάμα και οι δημοκρατικοί νομοθέτες επέστρεψαν στην Ουάσιγκτον για να συνεχίσουν τις συνομιλίες με τους αντίπαλους ρεπουμπλικανούς. Αν δεν επιτευχθεί συμφωνία θα εφαρμοστούν αυτομάτως, την 1 Ιανουαρίου, περικοπές δαπανών και αυξήσεις φόρων εκατοντάδων δισεκατομμυρίων δολαρίων. Πολλοί οικονομολόγοι υποστηρίζουν ότι οι εφαρμογή των μέτρων αυτών θα μειώσει κατακόρυφα την ζήτηση και θα οδηγήσει την αμερικανική οικονομία και πάλι σε ύφεση, ενώ θα αυξηθεί και το ποσοστό ανεργίας.